钦定古今图书集成/理学汇编/学行典/第264卷 > 庾承先
## 钦定古今图书集成/理学汇编/学行典/第264卷 > 庾承先

按《梁书处士传》：“庾承先，字子通，颍川鄢陵人也。少沈
静有志操，是非不涉于言，喜愠不形于色，人莫能窥
也。弱岁受学于南阳刘虬，彊记敏识，出于群辈；元经
释典，靡不该悉，九流七略，咸所精练。郡辟功曹，不就，
乃与道士王僧镇同游衡岳。晚以弟疾，还乡里，遂居
于土台山。鄱阳忠烈王在州，钦其风味，要与游处。又”
令讲《老子》，远近名僧，咸来赴集，论难蜂起，异端竞至。
承先徐相酬答，皆得所未闻。忠烈王尤加钦重。征州
主簿。湘东王闻之，亦板为法曹参军，并不赴。中大通
三年，庐山刘慧斐至荆州，承先与之有旧，往从之。荆、
陕学徒因请承先讲《老子》。湘东王亲命驾临听，论议
终日，深相赏接，留连月馀日乃还山。王亲祖道，并赠
篇什，隐者美之。其年卒，时年六十